Det er selvfølgelig individuelt, hvorfor man vælger at tage på efterskole. Nogle ved ikke, hvad de vil, nogle vil fordybe sig i sin hobby og andre har stærkt brug for luftforandring eller flere sociale relationer. Det vigtigste er, at du har lyst til at tage på efterskole, og at du vælger den efterskole, som passer bedst til dig!
Langt de fleste får et uforglemmeligt år, og hvis man lige har afsluttet et efterskoleophold, kan det være svært at forestille sig, hvordan man nogensinde skulle have undværet det. De stærke relationer og venskaber hører oftest ikke op, selvom året slutter, og mange efterskoler holder også genforeningsfester, hvor gamle elever kan mødes igen.